Dele van Somerset-Oos byna twee weke later steeds sonder kragTalle inwoners in die omgewing van Somerset-Oos in die Oos-Kaap is raadop nadat hulle reeds amper twee weke lank sonder krag sit. ŉ Storm op 9 Desember het enorme skade aan infrastruktuur in die gebied aangerig en talle dele sonder krag gelaat. Hoewel die plaaslike owerheid sê hy doen sy bes om die beskadigde toerusting te herstel, is inwoners radeloos oor die kragprobleme. “Dit was ŉ helse storm, amper soos stukke ys wat uit die hemel geval het,” sê een van die inwoners. Die Zuurberg-omgewing net buite Somerset-Oos, asook die Aeroville-buurt, is sommige van die gebiede waar die kragtoevoer steeds nie herstel is nie. By Zuurberg is ŉ transformator glo beskadig en kon dit nog nie herstel word nie. “Ons stort elke aand in yskoue water. Ons het ook ŉ week lank rivierwater gebruik wat ons uit die rivier moes pomp,” sê die inwoner. Boere in die gebied moes intussen self plan maak en gebruik ten duurste kragopwekkers om kop bo water te hou. In sommige gevalle word water vir aanplantings uit die rivier tot in tenkwaentjies gepomp, waarna pype gebruik word om gewasse nat te lei. Dieselfde word gedoen om te verseker vee het water. “Ek weet werklik nie meer wat om te doen nie. Ons kry geen klinkklare antwoorde nie – en ons sit in die duister. Dit lyk na ŉ Kersfees sonder enige ligte.” Bonisile Maxoweni, burgemeester van die Blue Crane Route-munisipaliteit, sê die storm het reuseskade aangerig. “Ons kon toevoer tot verskeie gebiede herstel, maar ongelukkig is daar gebiede waar daar steeds nie krag is nie,” sê Maxoweni. Volgens hom sit die distriksmunisipaliteit ook hand by om die skade te help herstel. “Ons kan egter nie wonderwerke verwag nie. Ons werk dag en nag. “In sommige gebiede was daar vinnige oplossings, maar ons werk onophoudelik om die situasie uit te sorteer.” Die burgemeester sê hulpbronne is beperk en alle materiaal wat vir herstelwerk benodig word, is in sommige gevalle nie tans beskikbaar nie. Wat betref herstelwerk aan die transformator, sê Maxoweni die herstelwerk is enorm en in sommige gevalle moet alles van kabels tot pale vervang of herstel word.